Sporto šventė išjudino skaistgiriškius 
  Įgyvendinant kaimo bendruomenių veiklos projektą, kurį finansavo Kėdainių rajono savivaldybė, Skaistgirių kaime įvyko šventė kaimo jaunimui ir vaikams. Projekto tikslas – skatinti jaunimo užimtumą kaime.
  Gausus jaunimo ir vaikų būrys rinkosi ir ruošėsi dalyvauti sportinėse rungtyse. Pagrindinės sportinės varžybos, kuriose aktyviai dalyvavo vaikai ir jaunimas, - baudų metimas į krepšį, bėgimas aplink kaimą, rankos lenkimas, strėlyčių į stendą mėtymas, giros kilnojimas, vaikščiojimas kojokais, šuoliukai per šokdynę, gimnastikos lanko sukimas, atsispaudimai, atsilenkimai, prisitraukimai ant skersinio ir kitos rungtys.
Pirmoji sportinė rungtis, kuri vainikavo šventės atidarymą, buvo baudų į krepšį metimas. Jaunimas rodė didelį susidomėjimą šia rungtimi, joje dalyvavo dauguma. Berniukų grupėje taikliausias šventės dalyvis buvo Algirdas Leonavičius, kuris užėmė pirmą vietą šioje rungtyje. Mergaičių grupėje daugiausia taškų baudų metimo rungtyje surinko Ema Ivanauskaitė.
Daugiausia jėgų prireikė dalyvaujant bėgimo varžybose. Renginio organizatorės Kristinos Salinkienės pastebėjimu, kiekvienas bėgimo dalyvis rodė didelį entuziazmą ir stengėsi kuo greičiau pasiekti finišą. Berniukų grupėje greičiausiai atbėgo Edvinas Docius. Antrą vietą užėmė Mindaugas Šaltys, trečią vietą pelnė Gerardas Danilevičius. Mergaičių grupėje greičiausia buvo Aistė Rasimavičiūtė, antrą vietą užėmė Ema Ivanauskaitė, trečią - Renata Kaltanaitė.
Įdomiausia ir daugiausia įtampos sulaukusi sportinė rungtis - rankos lenkimas. Stipriausi berniukų grupėje buvo Algirdas Leonavičius, Gerardas Danilevičius, Marius Ramanauskas. Įdomu tai, kad mergaitės taip pat noriai dalyvavo šioje rungtyje. Stipriausia šioje rungtyje - Ieva Leonavičiūtė. Taip pat stiprią rankų jėgą demonstravo Olesia Ulinskienė, užėmusi antrą vietą. Su pastarąja varžove atkakliai rungėsi ir trečią vietą užėmė Arūnė Sabeckytė.
Šventėje nebuvo pamiršti nė mažiausi dalyviai, kurie taip pat dalyvavo daugelyje sportinių rungčių. Aktyviausi mažieji šventės dalyviai: Klaudijus Paldavičius, Vytenė Stanevičiūtė, Samanta Šaltytė, Neringa Ramanauskaitė, Robertas Verkelis, Rosita Urbanavičiūtė, Valdas Skripiniec, Linas Šaltys, Eimantas Laurinavičius.
Po sporto varžybų vyko prizininkų apdovanojimai ir diskoteka.
Renginio organizatorės Kristinos Salinkienės teigimu, aktyvus jaunimo dalyvavimas šventėje rodo, jog švenčių jaunimui ir vaikams tikrai reikia. Jaunimo užimtumas kaime bent iš dalies sumažintų beprasmį šlaistymąsi gatvėmis, suvienytų kaimo jaunimą ir vaikus, skatintų draugiškumą. Tikimės, kad ši šventė taps tradicine -metine jaunimo ir vaikų švente.
Šiuo metu baigiama Skaistgirių bendruomenės pastato renovacija, tad viliamasi, kad gyvenimas šiame kaime dar labiau pagyvės.

Kristina SALINKIENĖ
 Skaistgiriai

Kėdainių garsas, Laiškai, 2008, gruod.4, p.6